text: Flygtningebolig fra Kolding indstillet til designpris
  30 marts 2016 kl. 15.01
  En ny og innovativ genhusningsløsning til flygtninge er blevet nomineret til Danish Design Award 2016.
  Det kan komme millioner af flygtninge til gavn, og er ifølge opfinderne en langt bedre bolig end et telt.
  En ny løsning, der skal sikre at flygtninge får et tag over hovedet, er blevet udviklet af de to designere Jakob Christensen og Claus Heding.
  Den nye flygtningebolig hedder Lifeshelter og er ifølge beskrivelsen en holdbar, modulopbygget løsning, der opfylder flygtningenes behov.
  Lifeshelter består af 16 ens isolerede bueformede paneler. Ifølge designerne så er de bedre isolerede og så giver de mere privatliv end de telte, som flygtninge ofte bor i.
  Flygtningeboligen bliver produceret og markedsført af Koldingfirmaet Real Relief, der i forvejen leverer mange forskellige nødhjælpsprodukter.
  